Source: https://www.kohus.ee/et/ajakirjanikule/uudised/ringkonnakohus-saatis-rakvere-linnapea-kriminaalasja-osaliselt-maakohtule
Timestamp: 2020-08-15 01:25:07+00:00
Document Index: 4705968

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', '§ 3001']

Ringkonnakohus saatis Rakvere linnapea kriminaalasja osaliselt maakohtule tagasi | Eesti kohtud
Ringkonnakohus saatis Rakvere linnapea kriminaalasja osaliselt maakohtule tagasi
Jaadlale esitati huvide konflikti puudutavas osas süüdistus selles, et ta osales ametiisikuna otsuste tegemisel, mis mõjutasid oluliselt temaga seotud ettevõtete/juriidiliste isikute majandushuve. Ringkonnakohus leidis, et maakohus on jätnud selles osas Jaadla süüdimõistmise täielikult sisustamata ja motiveerimata. Maakohus on oma otsuses hakanud motiveerima hoopis Jaadla osalemist otsuste tegemisel, mis mõjutasid tema isiklikke majandushuve. Sellega on maakohus ringkonnakohtu hinnangul lubamatult irdunud esitatud süüdistusest ning asunud sisustama koosseisulist tunnust, mida süüdistusaktis ei olnud Jaadlale üleüldse süüks arvatudki. Sellisel seisukohal olid ka Jaadla kaitsja vandeadvokaat Kaarel Kais ja Viru ringkonnaprokuratuuri eriasjade prokurör Kalmer Kask.
Korruptsioonivastase seaduse kohaselt oleks Andres Jaadla pidanud ennast taandama temaga seotud ettevõtetega seotud küsimuste lahendamisest ja mitte osalema linnapea ning linnavalitsuse liikmena nimetatud otsuste tegemises. Samuti poleks ta tohtinud temaga seotud ettevõtetega sõlmida lepinguid. Kuna tehtud tehingute maht ületas igal üksikul juhul vähemalt sajakordselt tollal kehtinud kuupalga alammäära ning Andres Jaadla osalusel tehtud otsused mõjutasid olulisel määral antud äriühingute majanduslikke huve, on Andres Jaadla tegevus vaadeldav kriminaalkuriteona KarS § 3001 lg 1 mõttes.
Tänane kohtumäärus on vaidlustatav 10 päeva jooksul.